РЕГЛАМЕНТ (ЕО) № 275/2008 НА СЪВЕТА
от 17 март 2008 година
за изменение на Регламент (ЕИО) № 2658/87 относно тарифната и статистическа номенклатура и Общата митническа тарифа
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид, че:
(1)
Раздел II Г от уводните разпоредби на Комбинираната номенклатура, установена в приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1) предвижда облагането с мито с единна адвалорна ставка в размер на 3,5 % на стоки, изпращани в малки пратки на физически лица или съдържащи се в личния багаж на пътниците, при условие че се касае за внос с нетърговски характер и че общата стойност на тези стоки не превишава 350 EUR за всяка пратка или пътник.
(2)
Единната адвалорна ставка от 3,5 %, както и таванът от 350 EUR, са определени с Регламент (ЕО) № 866/97 на Съвета от 12 май 1997 г. за изменение на Регламент (ЕИО) № 2658/87 по отношение на уводните разпоредби на тарифната и статистическа номенклатура (2). Оттогава тези разпоредби не са променяни.
(3)
От 1997 г. ставките на митата за стоки, обичайно внасяни от пътниците в личния им багаж или изпращани в малки пратки на физически лица, бяха намалени с около 20 %. Поради това е уместно единната ставка да бъде намалена с един процентен пункт до 2,5 %. Тази ставка следва да се прилага единствено за вносни стоки, за които ставката по Общата митническа тарифа не е „освободени“.
(4)
Предвид развитието на ценовата инфлация в границите на Общността и извън нея за продукти, обичайно внасяни при посочените обстоятелства, и с оглед на увеличения брой пътници и частни пратки, е уместно таванът да бъде променен на 700 EUR, за да се улесни освобождаването им от митницата в тези случаи.
(5)
Регламент (ЕИО) № 2658/87 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложение I, част първа, раздел II от Регламент (ЕИО) № 2658/87 се изменя, както следва:
1.
Точка Г.1 се заменя със следното:
„1.
Стоки, съдържащи се в пратки, изпратени от дадено физическо лице до друго или съдържащи се в личния багаж на пътниците, при условие че се касае за внос с нетърговски характер, се облагат с мито с единна адвалорна ставка в размер на 2,5 %.
Единната митническа ставка от 2,5 % се прилага, при условие че действителната стойност на стоките, предмет на вносното мито, не превишава 700 EUR за всяка пратка или пътник.
Единната ставка не се прилага за стоките, за които ставката на митото в таблицата с митата е „освободени“, и за стоките от глава 24, които се съдържат в пратки или в личния багаж на пътниците в количества, превишаващи предвидените в член 31 или по силата на член 45 от Регламент (ЕИО) № 918/83 на Съвета от 28 март 1983 г. относно установяване на режима на Общността за митнически освобождавания (3).
2.
В точка Г.3 „членове 29-31 и 45-49 от Регламент (ЕИО) № 918/83.“ се заменя с „членове 29-31 и член 45 от Регламент (ЕИО) № 918/83.“
3.
В точка Г.4 „350 EUR“ се заменя със „700 EUR“.
4.
В точка Г.5 „350 EUR“ се заменя със „700 EUR“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 декември 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 март 2008 година.